KIRJALLINEN KYSYMYS E-3055/01

esittäjä(t): Anna Karamanou (PSE) komissiolle

(5. marraskuuta 2001)

Aihe: Uskonnolliset levottomuudet Nigeriassa

Ainakin kaksisataa ihmistä on tapettu amerikkalaisten Afganistaniin tekemien ilmaiskujen verukkeella Pohjois-Nigeriassa viime päivinä puhjenneissa uskonnollisissa levottomuuksissa. Tuhannet ihmiset, jotka ovat uskonnoltaan kristittyjä, lähtevät alueelta muslimitaistelijoiden muodostamien joukkioiden toiminnan vuoksi.

Mihin toimiin komissio aikoo ryhtyä, jotta siviilien tappaminen uskonnon perusteella lakkaisi? Aikooko komissio tarjota tukea Nigerian hallitukselle tämän kriisin torjumiseksi sekä humanitaarista apua siviileille, jotka on pakotettu lähtemään kodeistaan?

Poul Nielsonin komission puolesta antama vastaus

(7. tammikuuta 2002)

Köyhyys yhdessä nuoremman sukupolven toteutumatta jääneiden odotusten kanssa nähdään tärkeimmäksi Nigeriassa esiintyneiden väkivalta-aaltojen syntytekijäksi. Häikäilemättömät vanhemmat poliittiset ja uskonnolliset toimijat saattavat myös käyttää hyväkseen nuorien turhautuneisuutta. Tätä näkemystä näyttäisivät edustavan myös Nigerian viranomaiset, joiden edustajat ottivat kyseiset näkökohdat esille Brysselissä 19.20. marraskuuta 2001 järjestetyssä avunantajatapaamisessa pitäen niitä avunantajien kannalta keskeisimpinä huomioon otettavina seikkoina.

Komissiolla on käynnissä tai valmisteilla ohjelmia köyhyyden vähentämiseksi lyhyellä ja pitkällä aikavälillä. Yksi köyhyyden vähentämiseen lyhyellä aikavälillä tähtäävä ohjelma on täytäntöönpanovaiheessa, ja sen puitteissa noin 65 miljoonaa euroa on kohdennettu pienhankkeisiin ja työpaikkojen luontiin Niger-joen suistoalueella olevassa Delta-osavaltiossa, joka on yksi kyseisen kriisin pahimmin runtelemista alueista. Lisäksi yksi pienhanke on käynnissä toimielinten valmiuksien vahvistamiseksi sekä kansalaisyhteiskunnan kehittämisen ja mediakoulutuksen tukemiseksi Pohjois-Nigeriassa. Pidemmällä aikavälillä maan lähiaikoina valmiiksi saatavan tukistrategian tärkeimpänä tavoitteena on köyhyyden vähentäminen kuudessa köyhyyden kannalta keskeisimmässä osavaltiossa. Seikkaperäisellä ohjelmalla pyritään köyhyyden perimmäisten syiden poistamiseen, mukaan luettuina toimet palvelujen ja voimavarojen hyödyntämisen helpottamiseksi sekä työpaikkojen luomiseksi, ja varoja ohjelmaan suunnataan 552 miljoonaa euroa. Suunnitteilla on myös lyhyen aikavälin hanke luottamuksen aikaansaamiseksi tarvittavien keinojen tunnistamiseksi turvattomuuden pahoin vaivaamilla alueilla.

Komissio toimii yleensä Euroopan yhteisön humanitaarisen avun toimiston (ECHO) välityksellä ainoastaan maissa, joissa kansalliset ja alueelliset viranomaiset eivät kykene selviytymään omin avuin luonnonkatastrofeista tai ihmisen aiheuttamista tuhoista ja joiden paikalliset viranomaiset pyytävät ulkopuolista apua. Tähän mennessä näin ei asian laita ole ollut Nigeriassa, jossa paikalliset viranomaiset ovat enemmän tai vähemmän menestyksekkäästi selviytyneet maan sisäisten pakolaisten kasvavan määrän mukanaan tuomista ongelmista.

Samanaikaisesti monia Nigerian ongelmia voidaan pitää rakenteellisina, joiden ratkaisemiseksi lyhyen aikavälin humanitaarinen apu ei ole paras väline. Komissio kuitenkin katsoo tärkeäksi seurata viimeaikaisten tapahtumien kehitystä suoraan paikan päällä, ja näin ollen se suunnittelee lähettävänsä ECHO:n edustajat Nigeriaan riskikartoituksen suorittamiseksi.